CELEX: 32017D1912
Language: et
Date: 2017-10-09 00:00:00
Title: Nõukogu otsus (EL) 2017/1912, 9. oktoober 2017, Euroopa Liidu ja Islandi vahelise põllumajandustoodete ja toidu geograafiliste tähiste kaitset käsitleva lepingu sõlmimise kohta

24.10.2017   
            
            
               ET
            
            
               Euroopa Liidu Teataja
            
            
               L 274/1
            
         NÕUKOGU OTSUS (EL) 2017/1912,
   9. oktoober 2017,
   Euroopa Liidu ja Islandi vahelise põllumajandustoodete ja toidu geograafiliste tähiste kaitset käsitleva lepingu sõlmimise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõike 6 punkti a alapunktiga v ja artikli 218 lõikega 7,
   võttes arvesse Euroopa Komisjoni ettepanekut,
   võttes arvesse Euroopa Parlamendi nõusolekut
   ning arvestades järgmist:
   
               (1)
            
            
               Kooskõlas nõukogu otsusega (EL) 2016/2136 (1) allkirjastas komisjon 23. märtsil 2017 Euroopa Liidu ja Islandi vahelise põllumajandustoodete ja toidu geograafiliste tähiste kaitset käsitleva lepingu („leping“), eeldusel et leping sõlmitakse hilisemal kuupäeval.
            
         
               (2)
            
            
               Lepinguosalised nõustuvad edendama omavahel intellektuaalomandi õiguste kaubandusaspektide lepingu (TRIPS-leping) (2) artikli 22 lõike 1 kohaste geograafiliste tähiste harmoonilist arengut ning soodustama lepinguosaliste territooriumilt pärit geograafiliste tähistega põllumajandustoodete ja toiduga kauplemist.
            
         
               (3)
            
            
               Lepingu raames kaitstakse liidu põllumajandustoodete ja toidu geograafilisi tähiseid Islandil, ehkki Island ei ole seni registreerinud ühtegi kaitstud geograafilist tähist. Lepinguga nähakse ette mehhanism geograafiliste tähiste loetelu ajakohastamiseks ning ühiskomitee menetluse kaudu uute geograafiliste tähiste lisamiseks hilisemas etapis.
            
         
               (4)
            
            
               Teatavad lepingu rakendamisega seotud ülesanded on antud lepingu artikli 10 alusel moodustatud ühiskomiteele, sealhulgas volitused muuta lepingu teatavaid tehnilisi aspekte ja selle teatavaid lisasid. Tuleks kindlaks määrata menetlus, milles käsitletakse ühiskomitees võetavat liidu seisukohta lepinguga seotud küsimustes.
            
         
               (5)
            
            
               Leping tuleks heaks kiita,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu ja Islandi vaheline põllumajandustoodete ja toidu geograafiliste tähiste kaitset käsitlev leping kiidetakse liidu nimel heaks.
   Lepingu tekst on lisatud käesolevale otsusele.
   Artikkel 2
   Nõukogu eesistuja esitab liidu nimel lepingu artiklis 11 sätestatud teate (3).
   Artikkel 3
   Komisjon esindab Euroopa Liitu lepingu artikli 10 alusel moodustatud ühiskomitees („ühiskomitee“).
   Komisjon kiidab liidu nimel heaks ühiskomitee otsustega lepingusse tehtavad muudatused. Kui huvitatud isikud ei jõua kokkuleppele teatava geograafilise tähise kohta esitatud vastuväidete tõttu, võtab komisjon vastu seisukoha vastavalt Euroopa Parlamendi ja nõukogu määruse (EL) nr 1151/2012 (4) artikli 57 lõikes 2 sätestatud menetlusele.
   Artikkel 4
   Käesolev otsus jõustub selle vastuvõtmise päeval.
   
      Luxembourg, 9. oktoober 2017
      
         
            Nõukogu nimel
         
         
            eesistuja
         
         S. KIISLER
      
   
   
      (1)  Nõukogu 21. novembri 2016. aasta otsus (EL) 2016/2136 Euroopa Liidu ja Islandi vahelise põllumajandustoodete ja toidu geograafiliste tähiste kaitset käsitleva lepingu Euroopa Liidu nimel allkirjastamise kohta (ELT L 332, 7.12.2016, lk 1).
   
      (2)  Maailma Kaubandusorganisatsiooni asutamislepingu (Marrakechi leping, millele kirjutati alla 15. aprillil 1994 Marokos Marrakechis) lisa 1C.
   
      (3)  Nõukogu peasekretariaat avaldab lepingu jõustumise kuupäeva Euroopa Liidu Teatajas.
   
      (4)  Euroopa Parlamendi ja nõukogu 21. novembri 2012. aasta määrus (EL) nr 1151/2012 põllumajandustoodete ja toidu kvaliteedikavade kohta (ELT L 343, 14.12.2012, lk 1).